***Монгол Улсын Их Хурлын 2012 оны хаврын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 2012 оны 05 дугаар сарын 21-ны өдөр /Даваа гариг/-ийн хуралдаан 16 цаг 40 минутад Төрийн ордны “В” танхимд эхлэв.***

Улсын Их Хурлын гишүүн, Байнгын хорооны дарга А.Тлейхан ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 18 гишүүнээс 10 гишүүн ирж, 55,5 хувийн ирцтэй байв. Үүнд:*

***Чөлөөтэй:*** *П.Алтангэрэл, Д.Кёкүшюзан Батбаяр, Ц.Даваасүрэн*

*Өвчтэй: Ч.Улаан*

***Тасалсан:*** *З.Алтай, Л.Гүндалай, Д.Оюунхорол, С.Эрдэнэ*

**Нэг. Инновацийн тухай, Шинжлэх ухаан, технологийн тухай хуульд өөрчлөлт оруулах тухай, Ажиллах хүч гадаадад гаргах, гадаадаас ажиллах хүч, мэргэжилтэн авах тухай хуульд өөрчлөлт оруулах тухай, Захиргааны хариуцлагын тухай хуульд өөрчлөлт оруулах тухай, Дээд боловсролын тухай хуульд нэмэлт, өөрчлөлт оруулах тухай, Гадаадын хөрөнгө оруулалтын тухай хуульд нэмэлт оруулах тухай, Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай, Төрийн болон орон нутгийн өмчийн тухай хуульд нэмэлт, өөрчлөлт оруулах тухай хуулийн төслүүд /Эцсийн хэлэлцүүлэг/**

Хэлэлцэж буй асуудалтай холбогдуулан ажлын хэсэгт Боловсрол, соёл, шинжлэх ухааны сайд Ё.Отгонбаяр, мөн яамны Төрийн нарийн бичгийн дарга Д.Далайжаргал, мөн яамны техникийн газрын дарга Ө.Сүхбаатар, Үндэсний хөгжил шинэтгэлийн хорооны Шинэтгэлийн бодлогын газрын дарга Б.Ганбат, мөн хорооны Хувийн хэвшил Инновацийн бодлогын хэлтсийн дарга Д.Ариунбаяр, Шинэтгэлийн бодлогын газрын орлогч дарга Б.Бат-Эрдэнэ, ШУА-ийн Дэд ерөнхийлөгч Д.Рэгдэл, Технологийн үндэсний зөвлөлийн нарийн бичгийн дарга Т.Сувдмаа, Технологийн үндэсний зөвлөлийн сангийн захирал Т.Ган-Эрдэнэ, Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нар байлцав.

Инновацийн тухай хууль болон дагалдуулж өргөн барьсан хуулиудыг эцсийн хэлэлцүүлэгт бэлтгэсэн талаарх санал, дүгнэлтийг Улсын Их Хурлын гишүүн, Ажлын хэсгийн ахлагч С.Бямбацогт танилцуулав.

Уг асуудалтай холбогдуулан Улсын Их Хурлын гишүүдээс асуулт болон санал гараагүй.

**А.Тлейхан**: 1.Инновацийн тухай хууль болон дагалдан өргөн барьсан хуулиудын төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

2.Инновацийн тухай хуульд 33 дугаар зүйлийн 33.1-д, “сангийн” гэдгийн оронд “хөрөнгө оруулалтын компаний үйл ажиллагааг” гэж найруулах саналыг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Бямбацогт танилцуулахаар тогтов.

**Хоёр. “Монгол Улсын төрөөс баримтлах соёлын бодлогыг шинэчлэн батлах тухай” Улсын Их Хурлын тогтоолын төсөл /Эцсийн хэлэлцүүлэг/**

Хэлэлцэж буй асуудалтай холбогдуулан ажлын хэсэгт Боловсрол, соёл, шинжлэх ухааны сайд Ё.Отгонбаяр, мөн яамны Дэд сайд Б.Ундармаа, Соёл урлагийн бодлогын газрын дарга Б.Наранзун, Соёл, урлагын бодлогын газрын мэргэжилтэн Жаргалсайхан, Төрийн захиргааны удирдлагын газрын орлогч дарга Э.Оюунбилэг, Монголын Урлагийн холбооны тэргүүн Н.Жанцанноров, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Н.Тунгалаг, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нар байлцав.

Тогтоолын төслийг эцсийн хэлэлцүүлэгт бэлтгэсэн талаарх ажлын хэсгээс гарсан санал, дүгнэлтийг Улсын Их Хурлын гишүүн Х.Бадамсүрэн танилцуулав.

Уг асуудалтай холбогдуулан Улсын Их Хурлын гишүүдээс асуулт болон санал гараагүй.

**А.Тлейхан**: Монгол Улсын төрөөс баримтлах соёлын бодлогыг шинэчлэн батлах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Х.Бадамсүрэн танилцуулахаар тогтов.

**Гурав. Донорын тухай хуульд нэмэлт, өөрчлөлт оруулах тухай хуулийн төсөл /Анхны хэлэлцүүлэг/**

Хэлэлцэж буй асуудалтай холбогдуулан Эрүүл мэндийн яамны Төрийн нарийн бичгийн дарга Б.Түмэндэмбэрэл, мөн яамны Эмнэлгийн тусламж үйлчилгээний газрын орлогч дарга Я.Амаржаргал, Улсын Их Хурлын Эрх зүй, хууль тогтоомжийн хэлтсийн зөвлөх Н.Тунгалаг, Нийгмийн бодлого, боловсрол, соёл, шинжлэх ухааны байнгын хорооны Л.Лхагвасүрэн, референт П.Тогоо, Р.Болормаа нар байлцав.

Хуулийн төслийг анхны хэлэлцүүлэгт бэлтгэсэн талаар Улсын Их Хурлын гишүүн С.Ламбаа танилцуулав.

Уг асуудалтай холбогдуулан Улсын Их Хурлын гишүүн Д.Очирбатын асуусан асуултад Улсын Их Хурлын гишүүн С.Ламбаа хариулж, нэмэлт тайлбар хийв.

Ажлын хэсгээс гаргасан зарчмын зөрүүтэй саналын томъёоллоор санал хураалт явуулав.

**А.Тлейхан**: 1.Төслийн З дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.2-ын 10.1, 10.2-ыг зөрчсөн бол гэсний дараа албан тушаалтныг 1 сарын хөдөлмөрийн хөлсний доод хэмжээг 10-25 дахин нэмэгдүүлсэнтэй тэнцэх хэмжээний төгрөгөөр, аж ахуйн нэгж байгууллагыг хөдөлмөрийн хөлсний доод хэмжээг 25-50 дахин нэмэгдүүлсэнтэй тэнцэх хэмжээний төгрөгөөр торгох гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

2.Төслийн З дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.3-ын 60 дахин гэснийг 5 дахин, 75 дахин гэснийг 10-25 дахин, 100 дахин гэснийг 25-50 дахин гэж тус тус өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

3.Төслийн 3 дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.4-ийн 60 дахин гэснийн 25 дахин гэж, 80 дахин гэснийг 50 дахин гэж тус тус өөрчлөх гэсэн гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

4.Төслийн З дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.5-ын 150 дахин гэснийг 25 дахин гэж, 170 дахин гэснийг 50 дахин гэж тус тус өөрчилье гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

З.Улсын Их Хурлын гишүүн Д.Очирбатын гаргасан, Төслийн 15.1-д, Хүндэт донор гэдгээр биш 35-аас дээш удаа цус өгсөн гэсэн томъёоллоор эмнэлгийн үзлэгт жилд нэг удаа үнэгүй оруулна гэсэн саналыг дэмжиж байгаа гишүүд гараа өргөнө үү.

15.1-д нэмж орж байна.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

2. Улсын Их Хурлын гишүүн Д.Очирбатын гаргасан, Төслийн 15.2-т, Донорыг урамшуулах, алдагдсан эрч хүчийг нөхөн сэргээх үүднээс байгууллага, хамт олон хувь хүнд хөдөлмөрийн хөлсний доод хэмжээний 15 хувьтай тэнцэх хэмжээний тусламж үзүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 3

Татгалзсан 7

Бүгд 10

Гишүүдийн олонхийн саналаар дэмжигдсэнгүй.

Байнгын хорооны дарга А.Тлейхан Найруулгын шинжтэй 15 саналыг бүхэлд нь уншиж танилцуулав.

Найруулгын шинж чанартай саналуудыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Хуулийн төслийг чуулганы нэгдсэн хуралдаанд оруулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Ламбаа танилцуулна.

**Хуралдаан 17 цаг 30 минутад өндөрлөв.**

**Тэмдэглэлтэй танилцсан:**

НИЙГМИЙН БОДЛОГО, БОЛОВСРОЛ, СОЁЛ,

ШИНЖЛЭХ УХААНЫ БАЙНГЫН ХОРООНЫ

ДАРГА А.ТЛЕЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ Д.ЦЭНДСҮРЭН

**УЛСЫН ИХ ХУРЛЫН НИЙГМИЙН БОДЛОГО, БОЛОВСРОЛ, СОЁЛ,**

**ШИНЖЛЭХ УХААНЫ БАЙНГЫН ХОРООНЫ 2012 ОНЫ 05 ДУГААР САРЫН**

**21-НИЙ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**А.Тлейхан**: Ирвэл зохих 18 гишүүнээс 10 гишүүн байна. Зарим гишүүн хараахан орж ирээгүй, хажуу талын өрөөнд байна. Хуралдаанаа эхэлье.

Өнөөдрийн хуралдаанаар З асуудал хэлэлцэх ёстой. Нэгдүгээрт, Инновацийн тухай хуулийн эцсийн хэлэлцүүлэг, Монгол Улсын төрөөс баримтлах соёлын бодлогыг шинэчлэн батлах тухай тогтоолын эцсийн хэлэлцүүлэг, Гуравдугаарт, Донорын тухай хуульд нэмэлт, өөрчлөлт оруулах тухай хуулийн анхны хэлэлцүүлгийг явуулна. Хэлэлцэх асуудлаа батлах уу? Олонхиороо баталж байна.

Эхний асуудалтай холбогдуулж Инновацийн тухай хууль болон дагалдуулж өргөн барьсан хуулиудыг эцсийн хэлэлцүүлэгт бэлтгэсэн талаар Ажлын хэсгийн ахлагч Бямбацогт танилцуулна.

**С.Бямбацогт**: Гишүүдийн энэ өдрийн амгаланг айлтгая.

Инновацийн хуулийн төслийг 5 сарын 17-ны өдөр эхний хэлэлцүүлгийг хийсэн. Үүгээр Байнгын хорооноос гарсан саналуудыг багцалж та бүхэнд танилцуулъя.

Нэгдүгээрт, Хуулийн төсөлд зөвхөн Инновацийн үйл ажиллагааг бус харин Үндэсний инновацийн тогтолцоог цогцоор нь бүрдүүлэхэд чиглэсэн Инновацийн удирдлагын тогтолцоог бүрдүүлэх,Инновацийн асуудал хариуцсан төрийн захиргааны байгууллага, инновацийн үйл ажиллагаанд оролцогч бусад байгууллага, орон нутгийн эрх, үүргийг зааж өгсөн байгаа.

Хоёрдугаарт нь, Инновацийн дэд бүтцийг хөгжүүлэх, ялангуяа үр ашигтай хэлбэр болох шинжлэх ухааны парк байгуулах, түүний удирдлага үйл ажиллагаа явуулахтай холбогдсон харилцааг зохицуулсан.

Гуравдугаарт, Инновацийн үйлдвэрлэлийг дагнан явуулах аж ахуйн нэгж буюу гарааны компаний талаар тэдгээрийн үйл ажиллагааг дэмжихэд чиглэсэн эдийн засгийн хөшүүрэг, дэмжлэгийн хэлбэр, төрлийг зааж өгсөн.

Дөрөвдүгээрт нь, Инновацийн төсөл, үйл ажиллагаа, дэд бүтцийн бүтээн байгуулалтын хөрөнгө оруулалт, санхүүгийн аргаар дэмжихэд чиглэсэн венц сан, Засгийн газрын тусгай сан болох Инновацийн санг байгуулж, ажиллуулах талаар тусгай бүлэг оруулахаар нэмэлт, өөрчлөлт оруулсан.

Хуулийн төслийн агуулга, зарчмыг алдагдуулахгүйгээр найруулга, үг, хэллэг, техникийн шинжтэй өөрчлөлтүүдийг Улсын Их Хурлын хууль болоод бусад журамд нийцүүлэн өөрчлөлт хийснийг та бүхэнд тэмдэглэж хэлэх нь зүйтэй байх. Инновацийн тухай хуульд Төсвийн байнгын хороон дээр зарчмын зөрүүтэй саналын томъёолол байсан, тэр маань хэлэлцэгдсэн. Одоо эцсийн хэлэлцүүлэг хийгдэхэд асуудалгүй, ямар нэгэн зарчмын зөрүүтэй саналын томъёолол байхгүй, шууд эцсийн хэлэлцүүлэг явахад бэлэн болсон байгаа.

Анхаарал тавьсанд баярлалаа.

**А.Тлейхан**: Бямбацогт гишүүнд баярлалаа. Танилцуулгатай холбогдуулан асуух асуулттай гишүүд байна уу?

Асуулт алга байна.

Зарчмын саналууд байхгүй байна.

Санал хураалт явуулъя.

Инновацийн тухай хууль болон дагалдан өргөн барьсан хуулиудын төслүүдийг Нэгдсэн хуралдаанд эцсийн хэлэлцүүлэг хийлгэх саналыг дэмжиж байгаа гишүүд гараа өргөнө үү.

10-10

100 хувиар санал дэмжигдэж байна.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Бямбацогт танилцуулахаар тогтов.

Эхний асуудал дууслаа.

Энд жижигхэн найруулгын шинжтэй санал явж байгаа юм байна. Инновацийн тухай хуульд 33 дугаар зүйлийн 33.1-д, бүхэлд нь венц сангийн үйл ажиллагаа гэдгийг сангийн гэдгийн оронд хөрөнгө оруулалтын компаний үйл ажиллагааг гэсэн найруулгын шинжтэй санал оруулахыг протоколд тэмдэглүүлье. Иргэний хуультай нийцүүлэхгүй бол жижигхэн зөрчил үүсэхээр байгаа учраас үүнийг протоколд тэмдэглүүлье гэж ажлын хэсгээс дүгнэсэн байна.

Энэ редакцийг дэмжиж байгаа гишүүд гараа өргөнө үү.

10-9. Дэмжигдлээ.

Гишүүдэд баярлалаа, ажлын хэсгийнхэнд баярлалаа.

Ажлын хэсгийнхнийг танилцуулъя. Боловсрол, соёл, шинжлэх ухааны сайд Ё.Отгонбаяр, Дэд сайд Ундармаа, Шинжлэх ухааны академийн дэд ерөнхийлөгч Рэгдэл, Үндэсний хөгжил, шинэтгэлийн хорооны газрын дарга Ганбат нарын хүмүүс ажлын хэсэгт ажилласан байна. Та нөхдөд их баярлалаа.

Дараагийн асуудалд оръё.

**Хоёр. Монгол Улсын төрөөс баримтлах соёлын бодлогыг шинэчлэн батлах тухай Улсын Их Хурлын тогтоолын төсөл**

Тогтоолын төслийг эцсийн хэлэлцүүлэгт бэлтгэсэн талаар Улсын Их Хурлын гишүүн Х.Бадамсүрэн танилцуулна.

**Х.Бадамсүрэн**: Уг тогтоолын төслийн анхны хэлэлцүүлгийг Улсын Их Хурлын 2012 оны 5 дугаар сарын 18-ны өдрийн нэгдсэн хуралдаанаар хийж, эцсийн хэлэлцүүлэгт бэлтгүүлэх тус Байнгын хороонд шилжүүлсэн. Ингээд Улсын Их Хурлын нэгдсэн чуулганд гарч, анхны хэлэлцүүлгээр олонхийн дэмжлэг авсан саналуудыг уг тогтоолын төсөлд тусгалаа.

Тогтоолын төсөлд, хууль, тогтоомжийн бичлэгийн болон техникийн, хэл зүйн найруулгын зарим засвар хийж, эцсийн хэлэлцүүлэгт бэлтгэсэн хувилбарыг та бүхэнд тараасан болно.

Та бүхэн энэхүү тогтоолын төслийг хэлэлцэн шийдвэрлэж өгнө үү. Баярлалаа.

**А.Тлейхан**: Бадамсүрэн гишүүнд баярлалаа. Ажлын хэсгийг танилцуулъя.

Боловсрол, соёл, шинжлэх ухааны сайд Отгонбаяр, Дэд сайд Ундармаа, Газрын дарга Наранзул, Монголын Урлагийн холбооны тэргүүн Жанцанноров, Соёл, урлагын бодлогын газрын мэргэжилтэн Оюунбилэг, Жаргалсайхан нар оролцож байна.

Танилцуулгатай холбогдуулж асуух асуулттай гишүүн байна уу?

**С.Ламбаа**: Жанцанноров гуай нар яриад байна, нэмэлт дээр орсон найруулгын шинж чанартай юм байх шиг байна. Батлахад бол саад болохгүй. Жишээлбэл, Нийтлэг үндэслэлийн хоёрдугаар өгүүлбэрт, шилдэг дээжээрээ дэлхийд гайхагддаг билээ, энэ Нандин холбоос мөн Монголын төр засаг, эдийн засаг, өргөн хүрээнд багтаан тодорхойлов гэдгийн доор тодорхойлов, тодорхойлов гээд хоёр үг байгаад байна. Үүнийг үгийнх нь хувьд эргэж хараад найруулаарай. Редакцийн шинж чанартай юм байна, Бадамсүрэн гишүүн ээ. Хүрээнд багтаан тодорхойлов гэж байгаа юм. Доод тал нь бодлогыг тодорхойлов гэж байгаа юм. Энэ хоёр тодорхойлов гэсэн юмаа найруулаарай гээд протоколд оруулъя. Өөр зарчмын юм байхгүй, ингээд батлаад явуулъя.

**А.Тлейхан**: Бодлогын нийтлэг үндэслэл гэдэг хэсгийг ажлын дэд хэсэгтэй хамтарч ажлын хэсгээс найруулгын шинж чанартай зүйл хийе гэж тохирлоо.

Асуух асуулттай гишүүд алга байна. Зарчмын зөрүүтэй санал байхгүй байна.

Монгол Улсын төрөөс баримтлах соёлын бодлогыг шинэчлэн батлах тухай Улсын Их Хурлын тогтоолын төслийг эцсийн хэлэлцүүлгийг нэгдсэн чуулганаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

10-10.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Х.Бадамсүрэн танилцуулахаар тогтов.

Ажлын хэсэг болон гишүүддээ баярлалаа.

**Гурав. Донорын тухай хуульд нэмэлт, өөрчлөлт оруулах тухай хуулийн анхны хэлэлцүүлэг**

Төслийг анхны хэлэлцүүлэгт бэлтгэсэн талаарх танилцуулгыг Улсын Их Хурлын гишүүн С.Ламбаа танилцуулна.

**С.Ламбаа**: Донорын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэгт бэлтгэсэн ажлын хэсэг зарчмын зөрүүтэй 4 саналыг хураалгая. Энэ бол Эрүүгийн байцаан шийтгэх хуультай холбогдуулаад торгуулийн хэмжээнүүдийг бууруулахгүй бол арай өндөр тавигдсан байна. Жишээлбэл, Донорын хуулийн 18 дугаар зүйлийн 18.1.3-ын 60 дахин гэснийг 5 дахин, 75 дахин гэснийг 10-25 дахин, 100 дахин гэснийг 25-аас 50 дахин гэж бууруулсан ийм юмнууд байгаа. Энэ зарчмын зөрүүтэй 4 саналыг Байнгын хорооны дарга хураалгаад анхны хэлэлцүүлэгт оруулах нь зүйтэй байх гэж ингэж бодож байна.

Хоёрдугаарт, найруулгын шинжтэй 15 санал байна. Үүнийг найруулгын шинж чанартай гэж үзэж байгаа учраас уншаад Улсын Их Хурлын дарга санал хураалгахаар оруулна. Тус бүрчлэн санал хураалт явагдахгүй байхаар хийж өгсөн байгаа. Тийм учраас Байнгын хорооны дарга энэ 4 зарчмын зөрүүтэй саналыг уншаад мөн найруулгын шинж чанартай энэ 14 саналыг уншаад санал хураалгаж өгнө үү гэж хүсч байна. Баярлалаа.

**А.Тлейхан**: Ламбаа гишүүнд баярлалаа. Ажлын хэсгээс асуух асуулттай гишүүн байна уу? Очирбат гишүүн

**Д.Очирбат**: Донорын хуульд орж ирж байгаа, донорууд маань эрүүл мэндийн үзлэгт бүрэн хамрагдах, хамрагдаж чадахгүй байгаа үүнийг бас хэдэн төгрөг олгодог 99 онд донор өгсөн хүндээ хоолны мөнгө, автобусны мөнгө олгодог байсан энэ асуудлаа нэмэх, энэ хууль эрх зүйн орчинд тусгах асуудлыг тавиад байдаг юм. Энэ аль хэр орсон бэ? Энэрэнгүй үйлсийн төлөө цусаа өгчихөөд эргэн төлөгдөх нөхцөлд шаардлага хангасан зохицуулалт хэрэгтэй байна гэж яриад байдаг. Энэ ажлын хэсэгт аль хэр яригдав?

**С.Ламбаа**: 14.1, 14.2, 14.3 гээд хэдэн заалтууд байдаг юм. Ажлын хэсэг дээр энэ асуудлаар асуудал тавиад байгаа Донорын холбооны Сосорбарам нартай би албан ёсоор уулзсан, уг нь ажлын хэсэгт өөрөө орж байгаа хүн шүү дээ, Эрүүл мэндийн яаман дээр ч ажлын хэсэгт байсан, Байнгын хорооны ажлын хэсэгт ч байгаа, үүнийг ойлголцсон. Ер нь авлагагүй донор гэдгийг авлагатай болгож хуульчлахыг хориглож байгаа. Жишээлбэл 20 мянган төгрөг өгдөг болгоё гэвэл 21 мянган төгрөг ард түмэнд өгч байгаа юм шиг оочер нь Цусны төвийг болон аймаг, хотыг баллаж өгнө. Яагаад гэвэл мөнгө өгөх тусам авлагагүй донор гэдгийг агуулга байхгүй болоод мөнгө авахын тулд хэдэн мянган хүн оочерлож цусаа өгөөд, түүнийх нь одоо цус өгч байгаа хүний 40 хувь нь тэнцдэг, 60 хувь нь хаягддаг. Гэтэл 60 хувь нь зүгээр л 20 мянган төгрөг авдаг тогтолцоо руу орчих гээд байгаа учраас үүнийг олон улсын конвенциор авлагагүй донор гээд нэрлэсэн учраас болдоггүй. Манайд одоо яаж байна вэ гэхээр 2500-5000 төгрөг өгч байгаа. Энэ хуулиараа үүнийгээ өгөөд ирсэн хүндээ цайгаа өгөөд, хийлгээд гарангуут нь халуун цайгаар үйлчилдэг энэ тогтолцоогоо хадгалж үлдэж байгаа.

Харин нэг асуудлыг ажлын хэсэг шийдсэн. Ахмад настны тухай хуульд хүндэт донор, ахмад настанд хүрэхээр хөнгөлөлттэй сувилалд явдаг ийм тогтолцоотой. Эд нарын тавиад байгаа нэг юм нь юу вэ гэхээр, ахмад настан гэдэг биш, ерөөсөө л 35 удаа цусаа өгөөд 12 литр цус өгсөн хүнээс дээших нь хүндэт донор болдог ийм журамтай. Үүнийгээ бид хуулиндаа 35 удаа цусаа өгсөн хүнд Нийгмийн хамгаалал, хөдөлмөрийн асуудал эрхэлсэн Засгийн газрын гишүүн журмаараа түүнийг тогтоохоор хуульчилсан. Тийм учраас 10-20 жил цусаа өгчихсөн, 60 нас хүрээгүй хүн бол тэр тэтгэмжийг авахаар болгож өгч байгаа юм. Энэ улсууд юу гээд байна вэ гэхээр, Сосорбарам гуай өөрөө 55 настай учраас 60 хүрээгүй учраас хүндэт донор мөртлөө сувилалд явдаггүй юм байна. Сувилалд явдаг болгож өгөөч гээд байгаа юм. Тийм учраас бид нар Ахмадын хуулиар ахмадууд нь явдаг, ахмадын биш хүн нь энэ хуулиар зохицуулагдаж орохоор хийж өгсөн байгаа.

20 мянган төгрөг өгөхийг зөвшөөрөх боломжгүй гэж тохиролцсон.

**Д.Очирбат**: 350-400 гр цусыг донор өгдөг. Нэг цус өгчихөөд гарахад нь 2000 төгрөгний урамшуулал өгөөд, цайны мөнгө өгдөг юм байна. Тэр нь 1999 онд батлагдсан. Түүнээс хойш одоо байгаа 2000 төгрөг хаанаа ч хүрдэггүй. Өөрийнхөө цуснаас өгч байгаа энэ донортоо энэ мөнгийг хуульчлаад нэмж өгмөөр байгаа юм. 15.1, 15.2-т энэ талаар оруулъя. Тэгэхгүй бол өнөөдөр цусаа өгдөг хүн байхгүй болсон. Цусаа сайн дураараа өгөх энэ боломжийг, цус эргэн төлөгдөх боломжтой хоол унд, дорвитой дэмжлэг өгөх ёстой.

Донороо дэмжье, цус өгдөг улсуудаа дэмжье гэвэл үүнийгээ зоож өгөх ёстой. Хуучин хууль дээрээ байгаад дэмжигдэхгүй байна. Ламбаа сайд энэ мөнгийг нэмээд өгчихвөл баахан гудамжны улсууд орж ирээд, тэр хүмүүст мөнгөө өгчихнө гэж яриад байна, тэгж хэлж болохгүй. Хүмүүс харин ирж цусаа өгөхийг нь дэмжих ёстой болохоос энэ олон улсууд мөнгөнд нь болоод хошуураад ирнээ, үүнийг ингэж дэмжиж болохгүй гэж ярьж болохгүй шүү дээ. Бид нар Донорын хуулийг гаргахдаа донороо дэмжиж цусны төвд хүмүүс цусаа өгч байдаг, яаралтай үед тэнд нь цус нөөцтэй байдаг болох гэж зорьж байгаа биз дээ. Түүнээс цус өгөх гэж байгаа улсуудыг хаах, 20 мянган төгрөгний урамшуулалтай болчих юм бол хүн болгон ирээд дайраад шаваад болохгүй гэсэн ойлголтоор хандаж болохгүй биз дээ.

Авлагатай ч байна уу? авлагагүй ч байна уу донор хүн гэдэг бол эд эрхтэн цусаа өгч байгаа юм. Энэ эрхтэнийг чинь тэр өгч байгаа 2000 төгрөг нь энэ эрхтний эд эсээ төлжүүлэхэд нь хүрэхгүй байна гээд байна шүү дээ. 2000 мянган төгрөгөөр 4000 грамм цусыг яаж? Энэ хууль дээрээ тусгаад өгье гэж байна шүү дээ.

Хуучин томъёолол нь байгаа мөртлөө цусаа өгөх гээд ирж байгаа донор байхгүй болоод тэр донорыг дэмжсэн үйл ажиллагаа нь харагдахгүй байгаа учраас өнөөдөр цусны төв дээр цусгүй болчихсон, доноруудын үйл ажиллагааг дэмжихгүй болчихсон байна гээд байна шүү дээ.

Би зарчмын зөрүүтэй саналын томъёолол оруулъя.

**Д.Дондог**: Очирбат гишүүний яриад байгаа үндэслэлтэй. Тэгэхдээ түрүүний байгаа хуулиараа бол Засгийн газрын журмаар зохицуулах юм байна. Мөнгөний үнэ ханш өнөөдөр бага болчихсон юм байна, хуучин олгож байсан хэмжээгээрээ байгаа. Одоо шинэ хууль гарахаар журмаар тэр олгодог мөнгөний хэмжээг одоо байгаа ханшиндаа тохируулаад нэмэх зүйлийг протоколд тусгана уу гэхээс хуульд бол мөнгөөр сууж болохгүй юм байна. Тэгээд зохицуулчих юм байна.

**Д.Очирбат**: Хуулиндаа 10, 20 мянган төгрөг гэх зохимжгүй. Тэгэхдээ бид доноруудаа дэмжих, донортой болох цусаа өгч, энэ станцууддаа цусны нөөцтэй болох ийм үүднээс энэ урамшуулал, эрх зүйн орчныг энд тусгаж оруулах талаар би зарчмын зөрүүтэй саналын томъёолол бичиж, санал хураалгая.

**Д.Дондог**: Хуучин хуульд заалт нь байгаа юм биш үү?

**Д.Очирбат**: Донорыг урамшуулж, алдагдсан эрч хүчийг нөхөн сэргээх үүднээс байгууллага, хамт олон, хувь хүн энд цусаа өгч байгааг дэмжээд тэр нэг удаагийн өгч байгаад нь мөнгөн төгрөг тэд гээд тавьж болдоггүй юм бол хөдөлмөрийн хөлсний доод хэмжээг жишигтэй нь дүйцүүлсэн хувь тавьж өгч болох юм.

**С.Ламбаа**: Болохгүй наадах чинь.Би ганцхан тайлбар өгье.

**Д.Очирбат**: Болохгүй, байхгүй, өнөөдөр бүх хүн хүрч ирээд гудамжны хүмүүс өгчихнө гэж ойлгохгүй байна шүү.

**С.Ламбаа**:Очирбат эмч ээ би танд ганцхан тайлбар өгчихье. Өнөөдөр донор хүн ДОХ хүртэл илэрч байгаа биз дээ. Юун ДОХ, өнөөдөр В, С вирустай бүх хүн цусаа өгдөг болно. Тэгээд 10 мянган төгрөг аваад л яваад өгнө. Гэтэл тэр өнөөдөр шинжилгээ өгч байгаа цусны дөнгөж 30-40 хувь нь тэнцэж байгаа. Бусад нь хаягдаж байгаа. Асар өндөр зардал шүү дээ.

**Д.Очирбат**: Сайд байсан хүнээс асууя. Түрүүн нэг донорын юун дээр баахан ДОХ-той хүн цус өглөө. Үүнийг донорын төв дээр авлаа гээд яриа гараад байсан. Энэ дээр та юу гэж хэлж байсныг санаж байна уу? тэгдэггүй юм уу? түүнийг чинь шинжилж авдаг юм, хүн болгоныг донороо өгөхгүй учраас гаднах хүмүүс авдаг юмаа гэж тайлбарлаж байсан биз.

**С.Ламбаа**: Тэгнэ шүү дээ, авна шүү дээ.

**Д.Очирбат**: Тэгээд одоо гаднаас донор болох хүмүүсийг нааш нь татах юмыг яагаад тэгвэл.

**С.Ламбаа**: Мөнгөөр татаж болохгүй. Олон улсын конвенцитой.Бизнесийн үйл ажиллагаа болгож болохгүй.

**Д.Очирбат**: Тэр мөнгө нь хувь хүний эрүүл мэндийг хамгаалах, цус нь нөхөн төлжихөд зарцуулах гээд байна шүү дээ.

**С.Ламбаа**: Тэртэй тэргүй хоол, цайг нь өгөөд замын зардал гэж 5 мянган төгрөг өгдөг тогтоол байгаа. Түүнийг Засгийн газрын журам хийчихсэн байгаа. Засгийн газар журмаа л гаргана.

**Д.Очирбат**: Донор чинь хэдхээн цөөхөн улсууд. Биенийхээ цусыг хүний эрүүл мэндийн төлөө, хүний алтан амийг аврахын төлөө өгч байгаа энэ улсууддаа хэдэн төгрөг өгөх энэ заалтыг хуульдаа хийгээд өгчихөд юундаа царай алдаад байгаа юм бэ?

**Д.Дондог**: Би ингэж бодож байна. Очирбат гишүүний гаргаад байгаа саналыг харгалзаж үзээд үнэхээр түрүүний зохицуулалт одоогийн энэ шаардлагыг хангахгүй байгаа бол шинэ томъёоллоор зарчмын зөрүүтэй санал гаргаад хураалгая. Тэр томъёолол нь болж байгаа гэж үзвэл хууль гараад үүнийхээ дагуу Засгийн газар авч үзээд дахиад журмаа боловсруулаад тэр урамшууллынхаа дүнг өсгөөд явчих ийм боломж байгааюм биш үү? ингээд явчихбал яасан бэ?

**Я.Амаржаргал**: Баярлалаа. Нэг талаасаа бол зөв. Нөгөө талаасаа ийм байгаа юм. Дэлхийн эрүүл мэндийн байгууллагын зөвлөмжийн дагуу хуучин бол бид цус өгөхөөс өмнө хүмүүсээ шинэчлээд ямар нэгэн халдваргүй донор цусыг нь авч болох юмаа гэсэн хүнээ донорт авдаг бол одоо шинжилгээ хийхгүйгээр эхлээд цус авчихаад дараагаар нь шинжлээд байгаа юм. Тэгэхээр энэ мөнгөний дүн өсөөд хүмүүст их хэмжээний мөнгө өгөөд ирэхээр хүн болгон цусаа худалдахыг хүснэ, тэгээд ирэхээр маш их үргүй зардал үүсэх гээд байгаа юм. Яагаад гэхээр бүх хүний цусыг авна гэдэг чинь уут хүүдий, тэнд ажиллах хүний хөдөлмөрийн хөлснөөс авахуулаад маш их зардал нэмэгдэнэ. Дээрээ бид цус сэлбэх үндэсний төвийг ДОХ-ын халдвар гарсантай холбоотой дэлхийн номер 1 компаний маш их өндөр үнэтэй тоног төхөөрөмжөөр тоноглосон байгаа. Тэгээд ирэхээр түүний хэрэглэдэг урвалж бодис нь маш өндөр үнэтэй. Ингээд олон хүн цусаа өндөр үнээр худалдахын тулд өгөхөд маш их зардал гарна.

Мөнгө их өгөхөөр цусаа өгч, мөнгө олох гэж очдог тэр практик их байгаа. Тэгэхээр үүнийг ДЭМБ-ын зөвлөмжийн дагуу үүнийг аль болох авлагагүй, сайн дурын гэдэг тал руу нь явуулахын тулд тэр өгөх мөнгөний хэмжээг биш, харин унааны зардал тодорхой хэмжээний цусыг нөхөн төлжүүлэх дараа нь хоолны зардал гээд бага зэргээр өгч болох юм. Үүнийг өнөөдөр Цус сэлбэлт, үндэсний төв дотоод журмаараа зохицуулаад явж байгаа. Өөрөөр хэлбэл 5000 хүртэл төсөвтөө суулгасан мөнгөнөөсөө төлөөд явах боломжтой. Өндөр үнэ өгөх бол өсгөхийг ерөөсөө ДЭМБ, Улаан хавирган сар нийгэмлэг ч дэмжихгүй. Сайн дурын, авлагагүй донорыг дэлхий нийтээр дэмжиж байгаа, үүнийг өсгөхгүй байх нь зүйтэй гэсэн ийм олон улсын зарчмыг барих талдаа ажиллаж байгаа.

**Д.Очирбат**: Өнөөдөр Монголын донор гэдэг чинь донор хүн нэмэгдүүлэх, цусаа өгдөг улсуудыг нэмэгдүүлэх, сурталчилгаа хийх, энэ улсуудаасаа донорын цусны бүтцийг хамгаалах, банктай болох, нөөцтэй болох энэ бодлого чинь энэ яамны бодлого мөн үү? Одоо яаж цусаа бүрдүүлж байна вэ гэхээр цэргийн анги, үйлдвэрийн газруудаар гуйж очдог ийм л байна шүү дээ.

**С.Ламбаа**: 100 хүн цусаа өгөхөд 60 хүн нь өвчтэй байдаг учраас бүх хүн энэ мөнгийг авахын төлөө бүгд ирж 45000 төгрөгний үнэтэй шинжилгээ рүү орох гээд байна. Тэр нэг удаагийн шинжилгээ нь 45000. Тэр 45000-ыг өвчтэй хүнд хийгээд л 10 мянган төгрөг өгдөг болгочихвол наадах чинь ерөөсөө улсын төсөв дээр асар том . . .

**Д.Очирбат**: 100 хүн биш 1000 хүн ирж өгдөг болог л доо. Тэр дундаасаа байнгын цусаа өгдөг донорыг бий болго л доо. Тэр донорыгоо жил болгон эрүүл мэндийн үзлэгт хамруулж байдаг.

**С.Ламбаа**: Тэр бүх заалт чинь байгаа юм.

**А.Тлейхан**: Гишүүд ээ дэгээ баръя. Очирбат гишүүн ингэж яриад байна. Одоо мөрдөж байгаа хуулийн 15.5-д байгаа донорыг урамшуулах, алдагдсан эрч хүчийг нөхөн сэргээх үүднээс байгууллага хамт олон хувь хүн, эд материал санхүүгийн болон сэтгэл зүйн тусламж үзүүлж болно гэсэн хуулийн заалт дутуу хэрэгжиж байна. 1999 оны ханшаар өгөөд байна. Үүнийгээ нэмээч гэсэн санал хэлж байна. Түүнийг цаашдаа Засгийн газар анхаарах ёстой. Очирбат гишүүнд өөр зарчмын санал байвал саналаа өгөөд хураалгая. Энэ маргааныг ингээд дуусгая.

Байнгын хорооны хуралдаанд Түмэндэмбэрэл- Эрүүл мэндийн яамны Төрийн нарийн бичгийн дарга, Гончигсүрэн- ЭМЯ-ны газрын орлогч дарга, Амаржаргал- мөн яамны Эмнэлгийн тусламж үйлчилгээний газрын орлогч дарга нар оролцож байна.

Асуулт хариулт дууслаа.

Ажлын хэсгээс ирүүлсэн зарчмын зөрүүтэй саналаар санал хураалт явуулъя.

1.Төслийн З дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.2-ын 10.1, 10.2-ыг зөрчсөн бол гэсний дараа албан тушаалтныг 1 сарын хөдөлмөрийн хөлсний доод хэмжээг 10-25 дахин нэмэгдүүлсэнтэй тэнцэх хэмжээний төгрөгөөр, аж ахуйн нэгж байгууллагыг хөдөлмөрийн хөлсний доод хэмжээг 25-50 дахин нэмэгдүүлсэнтэй тэнцэх хэмжээний төгрөгөөр торгох гэж нэмье гэсэн санал байна. Дэмжиж байгаа гишүүд гараа өргөнө үү.

10-9.Дэмжигдэж байна.

2.Төслийн З дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.3-ын 60 дахин гэснийг 5 дахин, 75 дахин гэснийг 10-25 дахин, 100 дахин гэснийг 25-50 дахин гэж тус тус өөрчлөх гэсэн саналыг дэмжиж байгаа гишүүд гараа өргөнө үү.

10-9.Дэмжигдэж байна.

3.Төслийн 3 дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.4-ийн 60 дахин гэснийн 25 дахин гэж, 80 дахин гэснийг 50 дахин гэж тус тус өөрчлөх гэсэн гэсэн саналыг дэмжиж байгаа гишүүд гараа өргөнө үү.

10-10.Дэмжигдэж байна.

4.Төслийн З дугаар зүйлийн 13 дахь хэсгийн буюу Донорын тухай хуулийн 18 дугаар зүйлийн 18.1.5-ын 150 дахин гэснийг 25 дахин гэж, 170 дахин гэснийг 50 дахин гэж тус тус өөрчилье гэсэн саналыг дэмжиж байгаа гишүүд гараа өргөнө үү.

10-10.Дэмжигдэж байна.

Баярлалаа, зарчмын зөрүүтэй саналын томъёоллоор санал хураалт явуулж, дэмжигдлээ.

Д.Очирбат гишүүний санал байна. Энэ хуулийн 15.1-д, хүндэт донорын болзол хангасан доноруудыг жилд нэг удаа эмнэлгийн үзлэгт үнэгүй хамрагдана гэсэн санал байна.

Тайлбар хийе.

**Д.Очирбат**: Хүндэт донор гэдэг утга нь түрүүний хэлсэн 12 литр цусаа бэлэглэсэн донорыг хүндэт донор гэдэг. Гэхдээ өнөөдрийн байдлаар энэ 500 гаруй донор байдаг. Энэ доноруудаас 100 гаруй нь эмнэлэгт үзүүлдэг, 100 гаруй нь эмнэлгийн үзлэгт хамрагдаж чаддаггүй. Цаашдаа нэг хүний алтан амийг аврахад нь зориулж цусаа өгч байгаа энэ доноруудыг хүндэт доноруудыг нь эрүүл мэндийн үзлэгт нэг жилдээ үнэгүй хамруулж байх. Ингэснээрээ дахиад өгч байгаа цус, авч байгаа тэр доноруудын эрүүл мэндийг хамгаалах ач холбогдолтой гэж ойлгож байгаа.

**С.Ламбаа**: Байгаа юм, унш л даа. Би тайлбар хийе. 35-аас дээш удаа өгсөн цусны донор хүнийг жилд нэг удаа үнэ төлбөргүйгээр сувилалд амруулах журмыг Нийгмийн хамгаалал, хөдөлмөрийн асуудал эрхэлсэн Засгийн газрын гишүүн батална гээд энд цоо шинээр оруулж байгаа. Нөгөөх нь Ахмадын хуульд байдаг юм. Энэ 35 удаа өгсөн хүн 60 хүрээгүй байхад түүнд хамруулахын тулд Нийгмийн хамгаалал, хөдөлмөрийн сайдын журмаар батлах гэж байгаа юм. Хуучин хуулиараа тэгж явдаг. Түүнээс биш энэ хуульд ийм заалт орж болохгүй, энэ чинь Донорын тухай хууль, Халамжийн тухай хууль биш.

**А.Тлейхан**: Ойлголоо. Нэгэнт Улсын Их Хурлын гишүүн санал гаргаж байгаа учраас санал хураалт явуулах ёстой.

**Я.Амаржаргал**: 15.1-д тэр заалтыг оруулсан. Эмнэлгийн тусламж үйлчилгээг үнэ төлбөргүйгээр жилд нэг удаа түүний журмыг Эрүүл мэндийн асуудал эрхэлсэн Засгийн газрын гишүүн батална гээд оруулсан байгаа. Хүндэт донор гэж нэрлээгүйн шалтгаан нь нэр томъёоны хэсэгт эхнээсээ хүндэт донор гэдэг нэр томъёоны тайлбар ороогүй учраас 35-аас дээш удаа гэдэг хүндэт донорын болзол хангасан гэдэг нөгөө өгүүлбэрээр нь оруулсан байгаа гэдгийг Очирбат гишүүнд хэлмээр байна.

**А.Тлейхан**: 15.1-д, 35-аас дээш цус өгсөн донор хүнийг жилд нэг удаа эмнэлгийн үзлэгт үнэгүй хамруулах гэж бичээд, дараа нь үнэ төлбөргүй амруулах гэсэн томъёолол.

**Д.Очирбат**: Эмнэлгийн үзлэгт нэг удаа үнэ төлбөргүй хамруулна.

**А.Тлейхан**: Хүндэт донор гэдгээр биш 35-аас дээш удаа цус өгсөн томъёоллоор нь эмнэлгийн үзлэгт жилд нэг удаа үнэгүй оруулна гэсэн саналыг дэмжиж байгаа гишүүд гараа өргөнө үү.

15.1-д нэмж орж байна.

10-9. Энэ санал дэмжигдлээ.

15.2-т, Донорыг урамшуулах, алдагдсан эрч хүчийг нөхөн сэргээх үүднээс байгууллага, хамт олон хувь хүнд хөдөлмөрийн хөлсний доод хэмжээний 15 хувьтай тэнцэх хэмжээний тусламж үзүүлье гэсэн саналыг дэмжиж байгаа гишүүд гараа өргөнө үү.

Хуулийн зөвлөх тайлбар өгье.

**Н.Тунгалаг**: Очирбат гишүүний хоёр дахь зарчмын зөрүүтэй саналын томъёоллоор санал хураалгахад хүндрэл учраад байна. 15.2-т хууль санаачлагчаас хөндөгдөж буй аливаа өөрчлөлт оруулъя гэсэн санал оруулж ирээгүй юм. Тэгэхээр 15.2-т оруулах энэ өөрчлөлт хэцүү л болох юм байна.

**А.Тлейхан**: Одоо хэдийг өгч байна, цаашдаа хэд хүртэл нэмэх боломжтой юм бэ?

**Я.Амаржаргал:** Одоо төсөвт тусгаж өгснөөр 2500 төгрөгийг унааны зардал гэж өгч байгаа юм. ДЭМБ бол унааны зардлаас өөр мөнгө өгөхийг үнэхээр энэ авлагагүй донор гэж үзэхгүй гэдэг шаардлага тавьдаг. Бид нар аль болох олон улсын түвшинд мөрдөгдөж байгаа авлагагүй донор, сайн дурын донор гэдэг утгаар нь унааны зардал гэж өгөөд байгаа боловч энэ донорын холбооны хүмүүсийн гаргаад байгаа санал, гомдолтой холбоотойгоор цусны төв өөрөө дотоод журмаараа зохицуулаад 5000 төгрөг хүртэл унааны зардал, өдрийн нэг удаагийн хоол, кофейны мөнгө өгч байгаа.

**А.Тлейхан**: Нэгэнт Их Хурлын гишүүн бүрэн эрхийн хүрээнд санал хураалгаж байгаа учраас санал хураалт явуулъя.

Донорыг урамшуулах, алдагдсан эрч хүчийг нөхөн сэргээх үүднээс байгууллага, хамт олон хувь хүнд хөдөлмөрийн хөлсний доод хэмжээний 15 хувьтай тэнцэх хэмжээний тусламж үзүүлье гэсэн саналыг дэмжиж байгаа гишүүд гараа өргөнө үү.

10-3. Энэ санал дэмжигдсэнгүй.

Санал хураалт дууслаа.

Найруулгын шинжтэй 15 санал байна. Бүхэлд нь уншаад санал хураалгая.

1.Төслийн 1 дүгээр зүйлийн 2 буюу Донорын тухай хуулийн 14 дүгээр зүйлийн З дахь хэсгийн донорын сургалт сурталчилгаа, донор элсүүлэх үйл ажиллагааг дэмжин, туслах үүрэг хүлээнэ гэснийг Донорын эгнээг өргөжүүлэх үйл ажиллагаа, донорыг сурталчилах, тэдгээрт зориулсан сургалт явуулахад дэмжлэг үзүүлнэ гэж найруулах.

2.Төслийн 1 дүгээр зүйлийн З дахь хэсгээс буюу Донорын тухай хуулийн 171 дугаар зүйлийн гарчиг болон мөн зүйлийн 1, 2 дахь хэсгийн онцгой байдлын гэснийг хасах.

3.Төслийн 1 дүгээр зүйлийн З дахь хэсгээс буюу Донорын тухай хуулийн 171 дугаар зүйлийн 172 дахь хэсгээс бүр дэмжлэг үзүүлж гэснийг хасах.

4.Төслийн 2 дугаар зүйлийн 2 дахь мөрний элэг гэснийг эрхтэн гэж өөрчлөх.

5.Төслийн 2 дугаар зүйлийн 2 дахь мөрний 1.1 гэсний дараа хэрэглэхээр авах гэж нэмэх.

6.Төслийн 2 дугаар зүйлийн баримтлан гэсний дараа яаралтай тусламжийн гэмтэл, шүүх эмнэлгийн гэснийг шалгуурыг гэсний дараа тодорхойлсон Монгол Улсын стандартыг баримтлан гэж өөрчлөн найруулах.

7.Төслийн З дугаар зүйлийн 5 буюу Донорын тухай хуулийн 6 дугаар зүйлийн 6.3 дахь хэсгийн эрүүл мэндийн нэмэлт гэснийг заавал даатгуулахаас бусад гэж өөрчлөн найруулах.

8.Төслийн З дугаар зүйлийн 6 буюу Донорын тухай хуулийн 8 дугаар зүйлийн 8.1 дэх хэсгийг 8.1.Донорын цус, цусан бүтээгдэхүүн сэлбэх ажилбарыг магадлан итгэмжлэл авсан эрүүл мэндийн байгууллагад шаардлага хангасан нөхцөлд Эрүүл мэндийн тухай хуулийн 25 дугаар зүйлийн 25.3-т заасны дагуу мэргэжлийн үйл ажиллагаа эрхлэх зөвшөөрөл бүхий их эмч гүйцэтгэнэ гэж найруулах.

9.Төслийн З дугаар зүйлийн 8 дахь хэсгийн буюу Донорын тухай хуулийн 9 дүгээр зүйлийн 9.1-ийн ажлыг гэснийг ажилбарыг, зөвшөөрөл гэснийг тусгай зөвшөөрөл гэж өөрчлөх, улмаар магадлан итгэмжлэгдсэн гэсний өмнө Эрүүл мэндийн тухай хуулийн 22 дугаар зүйлд заасны дагуу гэж нэмэх.

10.Төслийн З дугаар зүйлийн 8 дахь хэсгийн буюу Донорын тухай хуулийн 9 дүгээр зүйлийн 9.2-ыг мэргэжлийн багийн бүрэлдэхүүн, ажиллах журмыг холбогдох эрүүл мэндийн байгууллагын удирдлагын саналыг үндэслэн эрүүл мэндийн асуудал эрхэлсэн Засгийн газрын гишүүн батална гэж өөрчлөн найруулах.

11.Төслийн З дугаар зүйлийн 11 дэх хэсэг буюу Донорын тухай хуулийн 13 дугаар зүйлийн 13.1-ийг,

13.1.ашиг олох зорилгоор цус, цусан бүтээгдэхүүн, эд эрхтэн экспортолж, импортлохыг хориглоно гэж өөрчлөн найруулах.

12.Төслийн З дугаар зүйлийн 12 буюу Донорын тухай хуулийн 15 дугаар зүйлийн 15.1 дэх хэсэгт, энэ заалт ахмад настны Нийгмийн хамгааллын тухай хуулийн 5 дугаар зүйлийн 5.1.4-т заасан цусны донорт хамаарахгүй гэж нэмэх.

13.Төслийн 13 дугаар зүйлийн 13 дахь хэсгийн Донорын тухай 18 дугаар зүйлийн 18.1.4-ийн 11.6 гэснийг 11.7 гэж өөрчлөх.

14.Төслийн 4 дүгээр зүйлийн гарчгийг донорын үйл ажиллагаанд тавих шаардлага гэж, мөн зүйлээс хуулийн 11.7 дахь хэсгийн дугаарыг 11.6 гэж тус тус хасах.

15.Төсөлд Донорын тухай хуулийн 12.1 дэх хэсгийн, 18.2-т гэснийг 19.2-т гэж дугаар өөрчилсөн нэмэлт өөрчлөлт оруулах гэсэн саналууд байна.

Эдгээр найруулгын шинж чанартай саналуудыг дэмжиж байгаа гишүүд гараа өргөнө үү.

10-10.

Саналуудыг хурааж дууслаа.

Төслийг чуулганы нэгдсэн хуралдаанд оруулах нь зүйтэй гэсэн саналыг дэмжиж байгаа гишүүд гараа өргөнө үү.

10-10.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Ламбаа танилцуулна.

**Хуралдаан 17 цаг 30 минутад өндөрлөв.**

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ: Д.ЦЭНДСҮРЭН